題棲雲閣
作者：胡寅
朝代：宋

paragraphs: 青山畫出天台障，溪流宛是桃源漾。
一菴深著翠微間，高閣更搴雲氣上。
道人於此幾經春，七閏不作黄楊屯。
孤標如松自磊砢，爽氣映竹長清真。
爐中寒灰與心寂，世味只今餘好客。
橫潭一笑得烹鮮，通道三杯酬蠟屐。
願君勿羨飛升天，亦莫面壁沉幽禪。
問雲何心不出岫，歸與吾黨相周旋。